Illum il-Kunsill tal-Unjoni Ewropea ta l-approvazzjoni tiegħu għad-Direttiva l-ġdida dwar id-Drittijiet tal-Awtur li se ġġib benefiċċji konkreti liċ-ċittadini, lis-setturi kreattivi, lill-istampa, lir-riċerkaturi, lill-edukaturi u lill-istituzzjonijiet tal-wirt kulturali. Ir-riforma se tadatta r-regoli tad-drittijiet tal-awtur għad-dinja tal-lum, fejn is-servizzi tal-istreaming tal-mużika, il-pjattaformi tal-video-on-demand, l-aggregaturi tal-aħbarijiet u l-pjattaformi b'kontenut imtella' mill-utenti saru l-punti ta' aċċess ewlenin għax-xogħlijiet kreattivi u għall-artikli tal-istampa. Din ġiet proposta mill-Kummissjoni f'Settembru 2016 u ttieħed vot dwarha fil-Parlament Ewropew f'Marzu 2019. Il-President tal-Kummissjoni Ewropea Jean-Claude Juncker qal: “Bil-ftehim tal-lum, qed nadattaw ir-regoli tad-drittijiet tal-awtur għall-era diġitali. L-Ewropa issa se jkollha regoli ċari li jiggarantixxu remunerazzjoni ġusta għall-kreaturi, drittijiet b'saħħithom għall-utenti u responsabbiltà għall-pjattaformi. F'dak li għandu x'jaqsam mat-tlestija tas-suq uniku diġitali Ewropew, ir-riforma tad-drittijiet tal-awtur hija l-biċċa nieqsa tal-puzzle.” Id-Direttiva l-ġdida se tagħti spinta lill-ġurnaliżmu ta' kwalità għolja fl-UE u se toffri protezzjoni aħjar għall-awturi u l-artisti Ewropej. L-utenti se jibbenefikaw mir-regoli l-ġodda li se jippermettulhom li jtellgħu fuq pjattaformi b'mod legali l-kontenut protett bid-dritt tal-awtur. Barra minn hekk, se jibbenefikaw minn salvagwardji mtejba marbuta mal-libertà tal-espressjoni meta jtellgħu videos li jkun fihom kontenut tad-detenturi tad-drittijiet, pereżempju, f'memes jew parodiji. Id-Direttiva dwar id-Drittijiet tal-Awtur hija parti minn inizjattiva usa' biex ir-regoli tal-UE dwar id-drittijiet tal-awtur jiġu adattati għall-era diġitali. Illum ukoll, l-Istati Membri tal-UE fl-aħħar adottaw regoli ġodda biex jagħmluha aktar faċli għax-xandara Ewropej biex jagħmlu ċerti programmi fuq is-servizzi online tagħhom disponibbli bejn pajjiż u ieħor. Barra minn hekk, mill-1 ta' April 2018, l-Ewropej li jixtru jew jabbonaw għal films, xandiriet sportivi, mużika, kotba elettroniċi u logħob fl-Istat Membru fejn jgħixu, qed ikollhom aċċess għal dan il-kontenut meta jivvjaġġaw jew meta jkunu qed joqogħdu temporanjament f'pajjiż ieħor tal-UE. Il-Passi li Jmiss Ladarba tiġi ppubblikata f'Il-Ġurnal Uffiċjali tal-Unjoni Ewropea, l-Istati Membri se jkollhom 24 xahar biex jittrasponu d-Direttiva fil-leġiżlazzjoni nazzjonali tagħhom. Ir-regoli l-ġodda dwar id-Drittijiet tal-Awtur kif ukoll ir-regoli l-ġodda li jiffaċilitaw l-aċċess għall-kontenut tat-televiżjoni u tar-radju online minn naħa tal-fruntiera għall-oħra se jiġu ffirmati formalment nhar l-Erbgħa 17 ta' April fil-Parlament Ewropew fi Strasburgu. Kuntest F'Settembru 2016, il-Kummissjoni Ewropea pproponiet li timmodernizza r-regoli tal-UE dwar id-Drittijiet tal-Awtur biex il-kultura Ewropea toktor u tinxtered, u dan bħala parti mill-istrateġija tas-Suq Uniku Diġitali. Ir-riforma timmodernizza r-regoli tal-UE li jmorru lura għall-2001, meta ma kienx hemm media soċjali, videos on demand, jew mużewijiet li jiddiġitalizzaw il-kollezzjonijiet tal-arti tagħhom, u ma kienx hemm għalliema jagħtu l-korsijiet online. L-istħarriġ tal-Kummissjoni wera li fl-2016, 57 % tal-utenti tal-internet kienu qed jaqraw l-artikli tal-istampa permezz tan-netwerks soċjali, permezz tal-aggregaturi tal-informazzjoni jew permezz tal-magni tat-tiftix. Fost dawn l-utenti, 47 % jaqraw l-estratti miġbura minn dawn is-siti mingħajr ma jikklikkjaw fuq il-link. L-istess xejra kienet osservata għall-industrija tal-mużika u tal-films: 49 % tal-utenti tal-internet fl-UE jaċċessaw kontenut tal-mużika jew awdjoviżiv online, u 40 % tal-persuni ta' bejn il-15 u l-24 sena raw it-TV online mill-inqas darba fil-ġimgħa. Minn dak iż-żmien 'l hawn din ix-xejra sparat 'il fuq. Iktar tagħrif · MEMO: Mistoqsijiet u Tweġibiet - Il-vot tal-Parlament Ewropew favur ir-regoli modernizzati xierqa għall-era diġitali · Dikjarazzjoni konġunta: Riforma tad-Drittijiet tal-Awtur: il-Kummissjoni tilqa' l-vot tal-Parlament Ewropew favur regoli modernizzati adattati għall-era diġitali · Dikjarazzjoni konġunta: Il-Kummissjoni tilqa' l-votazzjoni tal-Parlament Ewropew dwar regoli ġodda li jiffaċilitaw l-aċċess għall-kontenut tat-televiżjoni u tar-radju online minn naħa tal-fruntiera għall-oħra · Stqarrija għall-istampa: Il-Kummissjoni tipproponi regoli moderni tal-UE dwar id-dritt tal-awtur biex il-kultura Ewropea toktor u tinxtered · Skeda Informattiva dwar id-Drittijiet tal-Awtur · Skeda Informattiva: Kif l-EU tappoġġa ċ-ċinema u s-settur awdjoviżiv · Mistoqsijiet frekwenti dwar id-drittijiet tal-awtur: · Ewrobarometru